
[bookmark: TextBodyBegin]Europski parlament,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da režim Ortega-Murillo od 2018. raspušta demokratske institucije i potkopava vladavinu prava, pri čemu je ustavnom reformom ukinut politički pluralizam, dok istodobno progoni protivnike režima, novinare, svećenike, vođe autohtonih naroda, borce za ljudska prava i civilno društvo;
B.	budući da je Skupina stručnjaka za ljudska prava u Nikaragvi zaključila da bi se kršenja počinjena od 2018. mogla smatrati zločinima protiv čovječnosti; budući da u praksi ne postoji prostor za građansko djelovanje, odnosno da je zatvoreno više od 5600 nevladinih organizacija i 80 % organizacija civilnog društva, a stotine tisuća ljudi prisiljene su na egzil;
C.	budući da su organizacije za ljudska prava dokumentirale slučajeve proizvoljnih uhićenja, pritvaranja u izolaciji i prisilnih nestanaka; budući da je UN od kolovoza 2025. zabilježio tri smrtna slučaja u pritvoru povezana s neodgovarajućim uvjetima i zdravstvenom skrbi;
D.	budući da su Carlos Brenes, koji je 2018. bio pritvoren zbog građanskih prosvjeda i zatim mučen, i Salvadora Martínez, ponovno pritvoreni u kolovozu 2025. te su držani u izolaciji i osuđeni bez pravičnog postupka na 15 godina zatvora zbog „izdaje”; budući da Brenes boluje od dijabetesa i da su mu uskraćeni lijekovi;
E.	budući da je Brooklyn Rivera, vođa autohtonog naroda Miskitu i predsjednik raspuštene stranke Yatama, koji je pritvoren u rujnu 2023., prisilno nestao na više od 32 mjeseca te je umro u pritvoru 30. svibnja 2026.; budući da su vlasti odbile otpustiti njegovo tijelo, a rodbina koja je tražila njegove posmrtne ostatke „nestala je”;
1.	oštro osuđuje sustavnu represiju, proizvoljna pritvaranja, prisilne nestanke, montirana suđenja, egzil, denacionalizaciju, oduzimanje imovine i zločine protiv čovječnosti koje provodi režim Ortega-Murillo;
2.	zahtijeva trenutačno i bezuvjetno puštanje na slobodu Brenesa, Martínez i svih političkih zatvorenika, poništenje politički motiviranih osuđujućih presuda, kao i objavu informacija o njihovoj sudbini i lokaciji te hitan dokaz da su živi;
3.	potiče vlasti da svim pritvorenicima omoguće kontakt s obitelji i odvjetnikom, medicinsku skrb i međunarodni nadzor, primjenjujući standardna minimalna pravila za postupanje sa zatvorenicima (pravila Nelsona Mandele); poziva na to da se mehanizmima UN-a za ljudska prava ponovno omogući pristup centrima za pritvor;
4.	poziva na to da se žurno provede istraga smrti Brooklyna Rivere, vrate njegovi posmrtni ostaci, oslobodi njegova „nestala” rodbina i odgovorni privedu pravdi;
5.	osuđuje progon kršćanskih crkvenih zajednica, autohtonih naroda, civilnog društva te protivnika režima i njihove rodbine; poziva na ponovnu uspostavu svih proizvoljno raspuštenih organizacija i na poštovanje slobode vjeroispovijesti i uvjerenja;
6.	poziva na pružanje potpore demokratskim akterima i civilnom društvu u Nikaragvi i u egzilu; poziva EU da osigura da se taj režim ne jača financijskim sredstvima EU-a ni multilateralnim financijskim sredstvima i da proširi ciljane sankcije protiv počinitelja zlodjela, uključujući Daniela Ortegu i njegove bliske suradnike;
7.	poziva na poštovanje presude Međuameričkog suda za ljudska prava; podržava privođenje odgovornih pravdi, među ostalim univerzalnom jurisdikcijom i upućivanjem predmeta Međunarodnom kaznenom sudu; podsjeća na svoje stajalište o izručenju Alessija Casimirrija;
8.	poziva Vijeće i Komisiju da aktiviraju demokratsku klauzulu i obustave primjenu sporazuma o pridruživanju u pogledu Nikaragve dok traje represija; naglašava da Parlament neće surađivati s predstavnicima tog režima u novoosnovanom Parlamentarnom odboru za pridruživanje;
9.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, državama članicama, UN-u, Organizaciji američkih država i vlastima Nikaragve.

